Il-Kunvent u l-Knisja tal-Karmelitani Skalzi f'Bormla Il-Kunvent tal-Patrijiet Karmelitani Skalzi ta' Bormla kien ġie mwaqqaf mill- Isqof Mons. Cagliares bil-ħidma tal-Patrijiet Fra Giuseppe Angelo ta' Marija Omm Alla, li kien Spanjol, Patri Teodosio tal-Ispirtu s-Santu, Franċiż, Patri Alessio ta' Sant'Anġlu, Naplitan, u Fra Giuseppe minn Ruma. Nhar il-11 ta' Diċembru 1625 l-Isqof Cagliares xtara mingħand il-Kommendatur P.P. Vincella xi djar għas- somma ta' 1,500 skud sabiex il-patrijiet ikunu jistgħu jabitaw fihom sakemm jinbena l-kunvent tagħhom. Huwa daħal ukoll għall-ispejjeż tiegħu. L-Oratorju li nbena wara biex jiżdied mal-Kunvent tlesta fis-sena 1681 bl-iskop li jintuża mill-Kavallieri tal-Ordni ta' San Ġwann għall-irtir tagħhom. Għal dan il-bini l-Gran Mastru Caraffa ħareġ is-somma ta' 500 skud. Il-Knisja hija ta' daqs żgħir u bija magħmula minn korsija u sitt kappelli, tlieta fuq kull naħa fin-navi. Għandha seba' artali, inkluż dak tal-kor. Ġiet solennement ikkonsagrata mill-Isqof Mons. Vincenzo Labini nhar it-18 ta' Marzu 1787. Din id-data tiġi mfakkra kull sena fir-Raba' Ħadd ta' wara l-Għid il-Kbir. Fost il-ħafna opri sagri importanti li hemm f'din il-knisja jissemma l-Korp Sant ta' Santa Konsolata, Verġni u Martri. F'din il-knisja ġiet imwaqqfa l-Konfraternità tal-Beata Verġni tal-Pjetà. Imbagħad ġew imwaqqfa l-Kongregazzjoni tal-Beata Verġni tal-Karmnu, tal-Qalb ta' Ġest u tal-Beata Verġni Addolorata. Wieħed minn dawk li ndifen f'din il-knisja huwa l-Inkwiżitur ta' Malta Mons. Carlo Caballetti, li miet nhar is-16 ta' Marzu 1652. Fost il-kwadri sbieħ li hemm fil-knisja, wieħed isemmi l-kwadru titulari tal-artist Fra Luca Garnier, li fih hemm l-Inkurunazzjoni ta' Santa Tereża. L-istess artist Garnier pinġa wkoll il-kwadru ta' San Franġisk għal din il-knisja. Il-kwadru ta' San Ġużepp huwa xogħol tal-Kalabriż, filwaqt li l-kwadri tat- Twelid ta' Ġesti u tal-Adorazzjoni tal-Maġi huma xogħol l-artist Arrigo Arnaux. Fil-kappella tal-Madonna tal-Karmnu hemm xeni li jittrattaw l-istorja tal-Karmelu. Dawn huma xogħol l-artist Malti Rokku Buhagiar. Ma nafux min għamel il-kwadru tal-Pjetà. Il-kwadru tal-Oratorju tal-Kunvent li fih hemm ix-xbieha ta' San Ġwann Battista huwa xogħol ta' Mattia Preti. Patri Teodosio tal-Ispirtu s-Santu, li kien wieħed minn tal-bidu li ħadem biex titwaqqaf il-knisja, mexxa l-knisja u l-kunvent fl-ewwel snin tal-ħidma pastorali tal-Patrijiet Karmelitani Skalzi f'Bormla. Dam mis-sena 1625 sas-sena 1627. Warajh laħaq Patri Alessio ta' Sant'Anġlu, li kien ukoll wieħed mill-fundaturi. Dam sena waħda biss għaliex naraw li fis-sena 1628 mexxa l-kunvent u l-knisja Patri Barnaba ta' San Franġisk. Tliet snin wara laħaq Patri Karlu ta' Ġesu Marija. Fis- sena 1632 laħaq Patri Vincenzo Marija ta' Ġest, li dam sentejn. Warajh fis-sena 1634 kien mexxa l-kunvent Patri Agostino tal-Qaddisin. Il-lista li tidher ta' dawk li mexxew il-Kunvent u l-Knisja ta' Santa Tereża mis-sena 1625 sas-sena 1862 hija waħda twila sew. Dan għaliex ma kinux idumu wisq fil-kariga u jinbidlu fi żmien qasir. Hemm aktar tagħrif interessanti fuq il-Knisja u l-Kunvent tal-Patrijiet Karmelitani Skalzi ta' Bormla. Inkompli fejn se nħalli b'dan l-artiklu fil-ħarġa tas-sena d-dieħla. Il-Festa t-Tajba lil kulħaddi Programm tal-Festa Madonna tal-Karmnu - Gżira 2019 - 29